### NN 132/2017 (29.12.2017.), Odluka o gradskim porezima Grada Hvara

Grad Hvar

3076

Na temelju članka 35. Zakona o lokalnoj i područnoj (regionalnoj) samoupravi (»Narodne novine« broj: 33/01, 60/01, 129/05, 109/07, 125/08, 36/09, 150/11, 144/12, 19/13 i 137/15), članka 20. Zakona o lokalnim porezima (»Narodne novine« br. 115/16 i 101/17) i članka 25. Statuta Grada Hvara (»Službeni glasnik Grada Hvara« broj: 5/09, 7/09, 8/09, 1/11, 2/11 – pročišćeni tekst, 6/13, 11/13, 8/14 i 8/17) Gradsko vijeće Grada Hvara na 9. sjednici održanoj 30. studenog 2017. godine, donosi

ODLUKU

O GRADSKIM POREZIMA GRADA HVARA

I. OPĆE ODREDBE

Članak 1.

Ovom se Odlukom propisuju vrste poreza koji pripadaju Gradu Hvaru, obveznici plaćanja, porezna stopa i osnovica, stope i visina poreza te način obračuna i plaćanje poreza u skladu sa Zakonom o lokalnim porezima.

II. VRSTE POREZA

Članak 2.

Gradski porezi Grada Hvara su:

1. porez na potrošnju,

2. porez na kuće za odmor i

3. porez na korištenje javnih površina.

1. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

Obveznik poreza na potrošnju jest pravna i fizička osoba koja pruža ugostiteljske usluge na području Grada Hvara.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% na osnovicu iz stavka 2. ovoga članka.

Članak 5.

Porez na potrošnju obveznik poreza obračunava i plaća u rokovima i na način propisan Zakonom o porezu na dodanu vrijednost.

Obračunsko razdoblje poreza na potrošnju je od prvog do posljednjeg dana u mjesecu.

Obračunati porez na potrošnju obveznik plaća do posljednjeg dana u mjesecu za prethodni mjesec.

Obračunati porez na potrošnju iskazuje se na Obrascu PP-MI-PO i predaje se do 20-og u mjesecu za protekli mjesec nadležnoj ispostavi Porezne uprave prema sjedištu odnosno prebivalištu ili uobičajenom boravištu poreznog obveznika.

Poslove u vezi s utvrđivanjem i naplatom poreza na potrošnju obavlja Porezna uprava.

2. POREZ NA KUĆE ZA ODMOR

Članak 6.

Porez na kuće za odmor plaćaju pravne i fizičke osobe koje su vlasnici kuća za odmor, a koje se nalaze na području Grada Hvara.

Vlasnikom kuće za odmor smatrat će se ona osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Vlasnikom, odnosno suvlasnikom smatrat će se i osoba koja je izvanknjižni vlasnik, odnosno suvlasnik ukoliko se to može utvrditi drugim dokazima kojima se može dokazati da je netko stekao nekretninu pravnim poslom, odlukom suda, nasljeđivanjem i na temelju zakona, a nije uknjižen u zemljišnim knjigama.

Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku te svaki od njih posebno dobiva rješenje o razrezu poreza.

Članak 7.

Kućom za odmor smatra se svaka zgrada ili dio zgrade ili stan koji se koriste povremeno ili sezonski odnosno svaka zgrada koja je dovršena toliko da se može koristiti povremeno ili sezonski, što minimalno podrazumijeva da je na objektu postavljena vanjska stolarija i da posjeduje sanitarni čvor.

Kućom za odmor ne smatraju se gospodarske zgrade koje služe za smještaj poljoprivrednih strojeva, oruđa i drugog pribora.

U postupku dokazivanja statusa kuće za odmor osim osobne iskaznice uzimat će se u obzir i sljedeća dokumentacija: putovnica, mjesto i vrijeme nastanka troška električne energije, vode, telefona, prijema poštanskih pošiljaka, potvrda o zasnovanom radnom odnosu, izjava o izabranom liječniku, mjesto podnošenja porezne prijave, očevid i drugi raspoloživi dokazi.

Članak 8.

Porez na kuće za odmor plaća se godišnje u iznosu od 15,00 kuna po četvornom metru korisne površine kuće za odmor.

Obveznici poreza na kuće za odmor moraju nadležnoj Poreznoj ispostavi dostaviti podatke o kućama za odmor koji se odnose na mjesto gdje se nalaze ti objekti, korisnu površinu, te druge podatke potrebite za razrez poreza.

Podatke iz stavka 2. ovoga članka porezni obveznici moraju dostaviti do 31. ožujka godine za koju se razrezuje porez.

Porez na kuće za odmor plaća se u roku od 15 dana od dana dostave rješenja o utvrđivanju toga poreza.

3. POREZ NA KORIŠTENJE JAVNIH POVRŠINA

Članak 9.

Porez na korištenje javnih površina plaćaju pravne i fizičke osobe koje javnu površinu Grada Hvara koriste za:

1. postavljanje kioska u kojima se prodaju prehrambeni i neprehrambeni proizvodi i pružaju jednostavne ugostiteljske usluge i prodaju tiskovina,

2. postavljanje pultova – štandova (koji mogu imati zatvoreni dio ispod prodajne površine i natkriveni su tendom) banaka i stolića za prodaju umjetničkih predmeta i suvenira, autohtonih poljoprivrednih proizvoda, razglednica, slika, autohtonih hvarskih rukotvorina, nakita i sličnih neprehrambenih proizvoda te iznajmljivanja automobila, motorkotača i bicikli,

3. postavljanje pokretnih naprava i rashladnih vitrina za pružanje jednostavnih ugostiteljskih usluga i prodaju pića u konfekcioniranom obliku osim alkoholnih pića, za prodaju sladoleda i sličnog,

4. postavljanje pokretnih stalaka za vlastoručnu izradu (portreti i sl.), izlaganje i prodaju umjetničkih slika i slično,

5. postavljanje reklamnih panoa za izletničke brodove,

6. postavljanje štekata – stolova, stolica, klupa, suncobrana, tenda, đardinjera i sl. ispred ugostiteljskih i drugih poslovnih objekata,

7. postavljanje reklama,

8. postavljanje vanjskog šanka (isključivo unutar odobrenog štekata),

9. postavljanje bankomata,

10. ostalih pokretnih objekata.

Članak 10.

Pod javnim površinama smatraju se: površine za kolni i pješački promet, trgovi, ulice, parkovi i svi ostali javni prostori u vlasništvu Grada Hvara.

Područje Grada Hvara s obzirom na lokaciju postavljanja privremenih objekata na javnim površinama dijeli se u četiri (4) zone:

I. zona obuhvaća lokacije na Trgu sv. Stjepana, Obali Fabrika, Obali Riva, Put sv. Marka (Bankete) do ulaska u crkvu sv. Marka, Ulica Skaline od Gojave te dio ulica dr. Mate Miličića i Kroz Grodu u dužini od Trga sv. Stjepana do Gradskih vrata,

II. zona obuhvaća lokacije koje nisu navedene u I. zoni, a nalaze se unutar granica zone A konzervatorske zaštite, Milnu, Šetalište Antuna Tonija Petrića i Šetalište put Križa,

III. zona obuhvaća sve ostale lokacije na području naselja Hvar koje nisu navedene u I. i II. zoni,

IV. zona obuhvaća sve ostale lokacije na području teritorijalne cjeline i nadležnosti Grada Hvara koje nisu navedene u prethodnim zonama.

Članak 11.

Porez na korištenje javne površine za postavu štekata iznosi:

a) 1.000,00 kuna po m2 godišnje u I. zoni,

b) 800,00 kuna po m2 godišnje u II. zoni,

c) 600,00 kuna po m2 godišnje u III. zoni,

d) 400,00 kuna po m2 godišnje u IV. zoni.

Članak 12.

Porez na korištenje javne površine u I. zoni plaća se ovisno o namjeni za koju se koristi javna površina, kako slijedi:

|  |  |  |
| --- | --- | --- |
| 1. | štandovi za : |  |
|  | a)     prodaju razglednica, slika, bižuterije, suvenira | 15.000 kuna godišnje, |
|  | b)     prodaju autohtonih hvarskih suvenira i rukotvorina | 11.500 kuna godišnje, |
|  | c)     rodaju autohtonih hvarskih poljoprivrednih proizvoda | 6.000 kuna godišnje, |
| 2. | stalci za izradu i prodaju portreta, razglednica, fotografija i sl. | 8.000 kuna godišnje, |
| 3. | škrinje maks. površine do 1 m2 za prodaju sladoleda | 8.000 kuna godišnje, |
| 4. | reklamni stalak | 2.000 kuna godišnje, |
| 5. | reklamni panoi za izletničke brodove | 10.000 kuna godišnje, |
| 6. | vanjski šank | 13.000 kuna po m2 godišnje, |

Porez na korištenje javne površine u II., III. i IV. zoni plaća se ovisno o namjeni za koju se koristi javna površina, kako slijedi:

|  |  |  |
| --- | --- | --- |
| 1. | štandovi za: |  |
|  | a)     prodaju razglednica, slika, bižuterije, suvenira, potrepština za plažu | 11.500 kuna godišnje, |
|  | b)     prodaju autohtonih poljoprivrednih proizvoda | 4.500 kuna godišnje, |
| 2. | škrinje za prodaju sladoleda te pult za izradu i prodaju palačinki | 6.000 kuna godišnje, |
| 3. | rashladne vitrine za prodaju sladoleda i pića u konfekcioniranom obliku osim alkoholnih pića | 8.000,00 kuna godišnje, |
| 4. | rashladna vitrina za prodaju prirodnih sokova od voća i povrća | 20.000,00 kuna godišnje |
| 5. | kiosci za prodaju tiskovina; | 900,00/m2 godišnje, |
| 6. | za iznajmljivanje bicikla, motora i automobila (max. površina 4 m2) | 10.000 kuna godišnje, |
| 7. | pokretni stalci za vlastoručnu izradu (portreti i sl.), izlaganje i prodaju umjetničkih slika | 6.000,00 kuna godišnje |
| 8. | reklamni stalak | 2.000 kuna godišnje, |
| 9. | reklamni panoi i druge reklame: |  |
|  | a) reklamni panoi za izletničke brodove | 10.000 kuna godišnje, |
|  | b) reklame do 0,5 m2 | 1.000 kuna godišnje, |
| 10. | bankomat | 30.000 kuna godišnje, |
| 11. | kiosci za prodaju prehrambene robe (maks. 12 m2) | 6.500 kuna godišnje, |
| 10. | ostali pokretni objekti | 60 kuna po m2 mjesečno. |

Korisnici javne površine koji javnu površinu koriste u kraćem periodu od perioda za koji je utvrđena visina poreza u članku 11. i 12. ove Odluke nemaju pravo na umanjenje poreza po toj osnovi.

Osnovica za razrez poreza na korištenje javne površine koja se naplaćuje po m2 korisne površine je najveća korištena javna površina u razdoblju za koje se razrezuje porez.

III. PROVEDBENE ODREDBE

Članak 13.

Grad Hvar poslove utvrđivanja, evidentiranja, nadzora, naplate i ovrhe radi naplate gradskih poreza propisanih ovom Odlukom prenosi na Ministarstvo financija, Poreznu upravu po prethodnoj suglasnosti ministra financija (»Narodne novine«, broj: 1/17) osim poreza na korištenje javnih površina.

Poreznoj upravi za obavljanje poslova iz stavka 1. ovoga članka pripada naknada u iznosu od 5% naplaćenih poreza.

Porezna uprava je dužna jedanput mjesečno, Gradu Hvaru dostavljati zbirna izvješća o utvrđenim i naplaćenim porezima.

IV. PREKRŠAJNE ODREDBE

Članak 14.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak (»Narodne novine«, broj: 115/16) i Zakonom o lokalnim porezima (»Narodne novine«, broj: 115/16 i 101/17) jednako se primjenjuju na poreze propisane ovom Odlukom.

Članak 15.

Postupak za izricanje kazne u prvom stupnju za prekršaje zbog povreda odredaba ove Odluke pokreće, vodi i rješenje o prekršaju donosi ispostava Porezne uprave.

V. PRIJELAZNE I ZAVRŠNE
 ODREDBE

Članak 16.

Pravne osobe, druge organizacije, fizičke osobe, banke i druge financijske organizacije dužni su na zahtjev Jedinstvenog upravnog odjela Grada Hvara dostaviti podatke, odnosno omogućiti uvid u poslovne knjige i evidencije zbog prikupljanja podataka potrebnih za utvrđivanje poreza.

Članak 17.

Nadzor nad obračunavanjem i plaćanjem gradskih poreza mogu provoditi i ovlašteni službenici Jedinstvenog upravnog odjela Grada Hvara.

Članak 18.

Danom stupanja na snagu ove Odluke prestaje važiti Odluka o gradskim porezima Grada Hvara (»Službeni glasnik Grada Hvara«, broj: 2/14 i 5/14).

Članak 19.

Ova Odluka objavit će se u »Narodnim novinama« i »Službenom glasniku Grada Hvara«, a stupa na snagu 1. siječnja 2018.godine.

Klasa: 410-01/17-01/4

Urbroj: 2128/01-02-17-03

Hvar, 30. studenoga 2017.

Predsjednik Gradskog vijeća
 Jurica Miličić, mag. iur., v. r.